Tarybos Reglamentas (EB) Nr. 149/1999
1999 m. sausio 19 d.
iš dalies keičiantis Reglamentą (EB) Nr. 2027/95, nustatantį žvejybinės pastangos, susijusios su tam tikromis Bendrijos žūklės zonomis ir ištekliais, valdymo sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, nustatantį žvejybos ir akvakultūros sistemą Bendrijoje [1], ypač į jo 8 straipsnio 4 dalį,
atsižvelgdama į Komisijos pasiūlymą,
kadangi 1995 m. kovo 27 d. Tarybos reglamentas (EB) Nr. 685/95 dėl žvejybinės pastangos, susijusios su tam tikromis Bendrijos žūklės zonomis ir ištekliais, valdymo [2] nustato žvejybinės pastangos ICES Vb, VI, VII, VIII, IX ir X sektoriuose bei CECAF 34.1.1, 34.1.2 ir 34.2.0 plotuose valdymo sistemos nustatymo kriterijus ir tvarką;
kadangi Reglamentas (EB) Nr. 2027/95 [3] nustato žvejybinės pastangos, susijusios su tam tikromis Bendrijos žūklės zonomis ir ištekliais, valdymo sistemą bei didžiausią metinę žvejybinę pastangą kiekvienai valstybei narei ir kiekvienai žvejybos rūšiai, remiantis valstybių narių pateikta informacija;
kadangi, priimant Reglamentą (EB) Nr. 2027/95, Danija laikėsi nuomonės, kad pramoninė žvejyba tolygi pelaginei žvejybai ir dėl to nepateikė Komisijai šiems laivams reikalingos žvejybinės pastangos įvertinimo;
kadangi Danijos vykdoma pramoninė žvejyba apima ne tik pelagines, tačiau ir giliavandenes žuvis, ypač norveginę stintmenkę ir tobinį;
kadangi dėl to, remiantis 1997 m. liepos 22 d. Danijos kartu su prašymu atsiųsta informacija ir laikantis Reglamente (EB) Nr. 2027/95 nustatytų kriterijų, būtina patikslinti didžiausią Danijos žvejybinę pastangą, atsižvelgiant į šių giliavandenių žuvų pramoninę žvejybą;
kadangi dėl to Reglamentas (EB) Nr. 2027/95 turi būti iš dalies keičiamas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2027/95 priedo dalis, susijusi su Danijos Karalystės didžiausia metine žvejybine pastanga žvejojant giliavandenes žuvis traukiamaisiais ir statomaisiais žūklės įrankiais, pakeičiama šio reglamento priedu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. sausio 19 d.